ØSTJYLLAND: Ambitionerne er store i Aarhus Lufthavn efter den nye aftale med SAS.

Hvis Aarhus-borgmester Jacob Bundsgaard (S) i budgetforhandlingerne får flertal for sit forslag om at give Aarhus Lufthavn et tilskud på 75 millioner kr., så skal lufthavnen udvides.

- Den skal bygges om, så den kan håndtere en million passagerer om året, siger lufthavnens bestyrelsesformand Torben Boldsen.

Et ganske ambitiøst mål for en lufthavn, der i 2016 betjente beskedne 383.000 passagerer.

- Ja, men det er vores plan at nå op på en million passagerer, siger Torben Boldsen.

Han forventer, at samarbejdsaftalen med SAS vil sende yderligere 200.000 til 250.000 passagerer gennem Aarhus Lufthavn.

Altså omkring de 600.000 passagerer og stadig et stykke fra millionen.

- Ja, men vi skal tiltrække endnu flere ruter end dem, vi får på grund af aftalen med SAS, siger Torben Boldsen.